En 22-årig mand fra Brønderslev måtte natten til onsdag sande, at det er en dårlig idé at forsøge at køre fra politiet med både alkohol og stoffer i blodet. Især når man samtidig har hash i lommen og har fået frakendt sig sit kørekort. Han blev spottet tyve minutter over midnat af en hundepatrulje, da han kom kørende ad Vikingevej i Nørresundby. Han forsøgte at svinge ad Østermarksvej i høj fart, og det fik patruljebilen til at sætte efter ham. Ved t-krydset ved Hvorupvej gik det imidlertid galt - den 22-årige var ude af stand til at foretage det planlagte venstresving, fordi han havde for meget fart på. I stedet fortsatte han lige over t-krydset og bragede ind i en betonklods, før han ramte et hegn og påkørte og ødelagte et elskab. Patruljen nåede frem, lige som den 22-årige var på vej ud af bilen, og han blev anholdt på stedet, oplyser vagtchef Karsten Højrup Kristensen i en pressemeddelelse. - Bilen havde fået store materielle skader ved påkørslen og var formentlig totalskadet, vurderer vagtchefen. Manden blev kørt til Aalborg Universitetshospital i en ambulance for at blive behandlet for sine lette skrammer. Samtidig fik han taget en blodprøve for spiritus og stoffer. Den 22-årige er nu sigtet for at have kørt bil uden førerret, for ikke at standse på politiets anmodning og for at have kørt sprit- og narkokørsel. Derudover fandt patruljen to gram hash på ham. Føreren blev løsladt på skadestuen i Aalborg.

Opsummering:
Med stoffer og spirtus i blodet forsøgte en 22-årig mand fra Brønderslev natten til onsdag at flygte fra politiet uden større held.